MTWE 12
Ana Mpaka Atende Yatuli Kuti Mlungu Awe Mjawo?
1, 2. Ana ŵandu ŵane ŵapi ŵaŵaliji acimjakwe ŵa Yehofa?
ANA ŵandu ŵatuli ŵakusasaka kuti aŵe acimjawo? Ali ŵandu ŵatukusitwanonyela, soni ŵatukusakamulana nawo. Ŵandu ŵakwete canasa soni ndamo sine syatukusasikumbila mwa jemanjajo.
2 Yehofa akusasagulaga ŵandu ŵane kuti aŵe acimjakwe. Mwambone, Abulahamu ŵaliji mjakwe jwa Yehofa. (Yesaya 41:8; Yakobo 2:23) Yehofa ŵamnonyelagasoni Daudi, mwati ŵasasile kuti ŵaliji “mundu jwapamtima pakwe.” (Masengo 13:22) Soni jwakulocesya Daniyele jwaliji ‘jwakunonyelwa mnope’ kwa Yehofa.—Danieli 9:23.
3. Ana Yakombolece catuli kuti Abulahamu, Daudi, soni Daniyele aŵe acimjakwe ŵa Yehofa?
3 Nambo ana yakombolece catuli kuti Abulahamu, Daudi, soni Daniyele aŵe acimjakwe ŵa Yehofa? Yehofa ŵamsalile Abulahamu kuti, “Mpikanile maloŵe gangu.” (Genesis 22:18) M’yoyo Yehofa akusaŵa mjakwe jwa ŵandu ŵakusampikanila. Yili yakombolekasoni Yehofa kuŵa paunasi ni mtundu wa ŵandu. Pakuŵeceta kwa mtundu wa Ayisalayeli Yehofa jwatite, “Apikanileje maloŵe gangu, ni cinjiŵa Mlungu jwawo, soni jemanja cimciŵa ŵandu ŵangu.” (Yeremiya 7:23) M’yoyo naga akusaka kuŵa mjakwe jwa Yehofa akusosekwa kumpikanilaga.
YEHOFA AKUSIŴACENJELA ŴANDU ŴAKWE
4, 5. Ana Yehofa akusiŵacenjela catuli acimjakwe?
4 Baibulo jikusati Yehofa akusasosasosa matala “kuti alosye macili gakwe kwa ŵandu ŵali ni mtima wakulungama kwa jwalakwejo.” (2 Mbiri 16:9) Pa Salimo 32:8 Yehofa akusiŵasimicisya acimjakwe kuti, “Cinjimpa lunda soni cinjimkamucisya kwenda m’litala limkusosekwa kwendamo. Cinjimsalila yamkusosekwa kutenda soni kumlolela.”
5 Pana mmagongo jwamacili jwakusaka kutulekasya kuŵa acimjakwe ŵa Mlungu. Nambo Yehofa akusaka kutucenjela. (Aŵalanje Salimo 55:22.) M’weji mpela acimjakwe ŵa Yehofa, tukusamtumicila ni mtima wetu wosope. Tukusaŵa ŵakulupicika kwa jwalakwe atamose patusimene ni yakusawusya, soni tukwete cikulupi mpela ca Daudi. Pakwamba ya Yehofa jwalakwe jwalembile kuti, “Pakuŵa ali kumkono wangu wamlyo, ngasindenganyika.” (Salimo 16:8; 63:8) Ana Satana akusatendaga yatuli pakusaka kuti tukaŵa acimjakwe ŵa Mlungu?
SATANA AKUSIŴAJIMBAGA ŴANDU MAGAMBO
6. Ana Satana akusasalaga yatuli yakwamba ŵandu?
6 Mu Mtwe 11 twalijiganyisye kuti Satana ŵamsisisye Yehofa soni ŵasalaga kuti jwalakwe ali jwakulambusya soni jwangali cilungamo ligongo nganiŵakunda Adamu ni Hawa kuti alisagulileje jika yambone soni yakusakala. Buku ja m’Baibulo ja Yobu jikusatujiganya kuti Satana akusiŵasoselaga magongo ŵandu ŵakusaka kuŵa acimjakwe ŵa Mlungu. Satana akusasalaga kuti ŵandu akusamtumicila Mlungu ngaŵa ligongo lyakuti ŵanduwo akusamnonyela, nambo pakusaka kupata yindu kwa jwalakwe. Satana akusasalasoni kuti mpaka ŵasepusye ŵandu wosope kwa Mlungu. Kwende tulole yampaka tulijiganye kutyocela kwa Yobu soni yaŵatite Yehofa pakumcenjela.
7, 8. (a) Ana Yehofa ŵam’wonaga catuli Yobu? (b) Nambo ana Satana ŵaŵecete yatuli yakwamba Yobu?
7 Ana Yobu ŵaliji ŵani? Ŵaliji mundu jwambone juŵapali yaka ciŵandika 3,600 yipiteyo. Yehofa ŵasasile kuti pandaŵijo pacilambo capasi paliji pangali mundu jwambone kupunda jwalakwe. Yobu jwamcimbicisyaga mnope Mlungu, soni jwayiŵengaga yindu yakusakala. (Yobu 1:8) M’yoyo, Yobu jwaliji mjakwe jusyesyene jwa Yehofa.
8 Satana ŵasasile kuti Yobu ŵamtumicilaga Mlungu ligongo lya kutunduka. Satana ŵamsalile Yehofa kuti, “Ana wawo nganaŵika uŵigo pa jwalakwe, pa nyumba jwakwe, ni payosope yakwete? Ampele upile pa masengo ga makono gakwe, soni yilango yakwe yitupile pacilambo cosope. Nambope sambano atambasukule mkono wawo ni kwaya yakwe yosope, alole naga ngaŵatukana pelanga.”—Yobu 1:10, 11.
9. Ana Yehofa ŵamkundile Satana kutenda cici?
9 Satana ŵasalaga kuti Yobu ŵamtumicilaga Yehofa pakusaka kupata yindu kwa jwalakwe. Satana ŵasasilesoni kuti jwalakwe mpaka apakombole kumlekasya Yobu kutumicila Yehofa. Nambo Yehofa ŵasisisye yaŵasasile Satanayi, mwati ŵamkundile Satanajo kumlinga Yobu kuti asimicisye naga Yobu ŵaliji mjakwe jwa Yehofa ligongo lyakuti ŵamnonyelaga.
SATANA ŴAMLAGASISYE YOBU
10. Ana Satana ŵamlagasisye catuli Yobu, soni ana Yobu ŵatesile yatuli?
10 Candanda, Satana ŵajiŵile soni konanga yilango yosope ya Yobu. Ŵawulejesoni ŵamasengo ŵajinji ŵa Yobu. Yobu nganakolasoni cilicose. Pambesi pakwe, Satana ŵawuleje ŵanace likumi ŵa Yobu ni cimbungo. Atamose kuti yaliji m’yoyo, Yobu ŵajendelecele kuŵa jwakulupicika kwa Yehofa. Nambo “payosopeyi Yobu nganalemwa, soni nganaŵeceta kuti Mlungu atesile yangalumbana.”—Yobu 1:12-19, 22.
11. (a) Ana Satana ŵatesilesoni cici kwa Yobu? (b) Nambo ana Yobu ŵatesile cici?
11 Satana ŵajendelecele kumlagasya Yobu. Ŵamsisisye Mlungu pakuŵeceta kuti, “atambakusule mkono wawo ni kwaya liwupa ni mnowu wakwe, alole naga ngaŵatukana pelanga.” M’yoyo Satana ŵamlagasisyesoni Yobu ni ulwele wakupweteka mnope. (Yobu 2:5, 7) Nambope Yobu ŵajendelecele kuŵa jwakulupicika kwa Yehofa. Jwalakwe jwasasile kuti, “Mpaka une kuwa ngasindeka kuŵa jwagoloka!”—Yobu 27:5.
12. Ana Yobu ŵalosisye catuli kuti Satana ŵaliji jwakulambusya?
12 Yobu nganamanyililaga kuti Satana ŵampatilaga magongo. Jwalakwe nganamanyililasoni ligongo lyakwe ŵasimanaga ni yakusawusya yosopeyi. Yobu ŵaganisyaga kuti Yehofa ni juŵatendekasyaga yakusawusya yaŵasimanaga nayo. (Yobu 6:4; 16:11-14) Nambo atamose yaliji m’yoyo, Yobu ŵajendelecele kuŵa jwakulupicika kwa Yehofa. Pelepa yili yangakayikasya kuti Yobu ŵamtumicilaga Mlungu ni mtima wosope, ngaŵaga kusaka kupata yindu. Jwalakwe jwaliji mjakwe jwa Mlungu ligongo lyakuti ŵamnonyelaga Mlungujo. Yosope yaŵasalaga Satana yakwamba Yobu yaliji yakulambusya.
13. Ana kulupicika kwa Yobu kwakwete yakuyicisya yatuli?
13 Atamose kuti Yobu nganamanyililaga yayatendekwaga kwinani, nambo jwalakwe jwajendelecele kuŵa jwakulupicika kwa Mlungu, yayalosisye kuti Satana ali jwakusakala.—Yobu 42:12-17.
ANA SATANA AKUSAŴAJIMBA WAWOJO MAGAMBO MWATULI?
14, 15. Ana Satana akusiŵajimbaga ŵandu magambo gatuli?
14 Mpaka tulijiganye lijiganyo lyakusosekwa mnope kutyocela pa yayamtendecele Yobuyi. Moŵa agano, Satana akusiŵajimbaga magambo gakuti akusamtumicila Yehofa ligongo lyakusaka kupata yindu. Pa Yobu 2:4, Satana ŵatite, “cilicose cakwete mundu cacipeleka kulipa umi wakwe.” M’yoyo Satana akusasala kuti ŵandu wosope, ngaŵa Yobupe, akusamtumicila Mlungu pakusaka kupata yindu. Pali papite yaka mahandiledi ciwile Yobu, Satana jwajendelecele kumnyosya Yehofa soni kwajimba magambo ŵakutumicila ŵakwe. Mwambone, pa Miyambo 27:11, tukusaŵalanga kuti, “Mwanangu, m’ŵeje jwalunda, ni m’wusangalasye mtima wangu, kuti namjanje jwele jwakunyosya.”
15 Komboleka kusagula kumpikanila Yehofa ni kuŵa mjawo jwakulupicika. Pakutenda yeleyi cacilosya kuti Satana ali jwakulambusya. Atamose kuti yindu mpaka yicenje mnope ligongo lyakusagula kuti Mlungu aŵe mjawo, nambo celeci cili cisagula cambone mnope pa yindu yampaka asagule kutenda. Kusagula kuti Mlungu aŵe mjawo kuli ngani jakusosekwa mnope. Satana akusasala kuti wawojo ngaŵa mkuŵa ŵakulupicika kwa Mlungu pasimene ni yakusawusya. Jwalakwe mwaukalamusi akusatutega kuti tuŵe ŵangakulupicika kwa Mlungu. Ana akusatenda yeleyi catuli?
16. (a) Ana Satana akusakamulicisya masengo matala gapi pakusaka kwalekasya ŵandu kuti akamtumicilaga Yehofa? (b) Ana Satana mpaka ŵalekasye catuli wawojo kumtumicila Yehofa?
16 Satana akusakamulicisya masengo matala gakulekanganalekangana pakusaka kutulekasya kuti tukuŵa acimjakwe ŵa Mlungu. (1 Petulo 5:8) Akasimonga naga acimjawo, ŵamwiŵasa mwawo, kapena ŵandu ŵane akwalekasya kulijiganya Baibulo kapena kutenda yindu yambone. Payikututendecela yeleyi komboleka kulipikana mpela atenda kutuwulasya. * (Yohane 15:19, 20) Satana akusalilosya mpela “lilayika lya lilanguka.” M’yoyo jwalakwe mwaukalamusi mpaka atutendekasye kuti tukampikanila Yehofa. (2 Akolinto 11:14) Litala line lyakusalikamulicisya masengo Satana pakusaka kutulekasya kuti tukamtumicilaga Yehofa, lili kututendekasya kuliwonaga kuŵa mundu jwangaŵajilwa kumtumicila Mlungu.—Miyambo 24:10.
APIKANILEJE MALAMUSI GA YEHOFA
17. Ana ligongo cici tukusosekwa kumpikanila Yehofa?
17 Patukumpikanila Yehofa ni patukusalosya kuti Satana ali jwakulambusya. Ana cici campaka citukamucisye kuŵa ŵakupikanila? Baibulo jikusati, “Mumnonyeleje Yehofa Mlungu jwenu ni mtima wenu wosope, ni umi wenu wosope, ni macili genu gosope.” (Deuteronomo 6:5) Tukusampikanila Yehofa ligongo lyakuti tukusamnonyela. Patukumnonyela mnope Yehofa, ni patuciŵasoni ŵakusacilila kutenda yiliyose yakusatuŵenda jwalakwe kuyitenda. Ndumetume Yohane jwalembile kuti, “Pakuŵa kumnonyela Mlungu kukusagopolela kugakosya malamusi gakwe, soni malamusi gakwego nganigaŵa gakusitopesya.”—1 Yohane 5:3.
18, 19. (a) Ana yindu yine yapi yakusasala Yehofa kuti yili yakulemweceka? (b) Ana tukumanyilila catuli kuti Yehofa jwangatuŵenda kutenda yindu yanganituŵa tuyikombwele?
18 Nambo ana yindu yapi yakusatusalila Yehofa kuti yili yakulemweceka? Alole yine yayili m’libokosi lyakuti “Ayiŵenjeje Yakusayiŵenga Yehofa.” Pandanda komboleka kuyiwonaga yinduyi kuŵa yangasakala mnope. Nambo pakuŵalanga Baibulo mwakusamala soni kuyiganicisya yakuŵalangayo, cacipikanicisya kuti luli lunda kupikanila malamusi ga Yehofa. Kombolekasoni kuliwona kuti akusosekwa kucenga yindu yine pa umi wawo. Atamose kuti kutenda yeleyi mpaka kuŵe kwakusawusya ndaŵi sine, nambo naga akucenga, cacikola mtendele soni caciŵa ŵakusangalala ligongo lya kuŵa mjakwe jwakulupicika jwa Mlungu. (Yesaya 48:17, 18) Ana tukumanyilila catuli kuti yili yakomboleka kucenga yindu yine pa umi wetu?
19 Yehofa jwangatuŵenda kutenda yindu yanganituŵa tuyikombwele. (Deuteronomo 30:11-14) Pakuŵa jwalakwe ali mjetu jusyesyene, akusatumanyilila cenene kupunda mwatukusalimanyila acimsyeŵe. Jwalakwe akumanyilila yindu yampaka tukombole kuyitenda soni yanganituŵa tuyikombwele. (Salimo 103:14) Ndumetume Paulo akutulimbikasya kuti, “Mlungu ali jwakulupicika, soni ngasakunda kuti tulinjidwe kupunda pampaka tupalepele kupilila, nambo patukusimana ni yakulingwa jwalakwe cacipeleka litala lyakulupucila kuti tupakombole kupilila.” (1 Akolinto 10:13) M’yoyo tukakayicilaga kuti Yehofa cacitupa macili gakutukamucisya kutenda yakuŵajilwa. Jwalakwe cacitupa “macili gakupunda gacipagwa” kuti gatukamucisye kupilila mundaŵi jakusawusya. (2 Akolinto 4:7) Ali apocele cikamucisyo kutyocela kwa Yehofa mundaŵi syakusawusya, Paulo jwasasile kuti, “Mu yindu yosope, ngusapataga macili kutyocela kwa jwele jwakusamba macili.”—Afilipi 4:13.
ALIJIGANYE KUNONYELA YINDU YAKUYINONYELA MLUNGU
20. Ana mpaka asasye ndamo syapi sya Mlungu, soni ligongo cici?
20 Naga tukusaka kuŵa acimjakwe ŵa Yehofa, tukusosekwa kuleka kutenda yindu yakusasala Yehofa kuti yili yakulemweceka. Nambo tukusosekwa kutenda yine kupunda pelepa. Acimjakwe ŵa Mlungu akusanonyela yakusayinonyelaga Mlungu. Jemanjaji akusatenda yakuyisala pa Salimo 15: 1-5. (Aŵalanje.) Acimjakwe ŵa Yehofa akusasyasyaga ndamo syakwe soni akusalosya “cinonyelo, kusangalala, mtendele, kuwusimana mtima, canasa, umbone mtima, cikulupi, kufasa, kuligosa.”—Agalatia 5:22, 23.
21. Ana mpaka atende yatuli kuti alosyeje ndamo syakusasinonyela Mlungu?
21 Ana mpaka tutende yatuli kuti tulosyeje ndamo syambonesi? Akusosekwa kulijiganya kunonyela yakusanonyela Yehofa mwakuŵalanga soni kulijiganya Baibulo mwakutamilicika. (Yesaya 30:20, 21) Pakutenda yeleyi, ni pa cacimnonyela mnope Yehofa, soni caciŵa ŵakusacilila kumpikanila jwalakwe.
22. Ana paciŵa yakuyicisya yatuli naga akumpikanila Yehofa?
22 Kucenga kwa mpaka atende pa umi wawo mpaka tukulandanye ni kuwula yakuwala yakala ni kuwala yasambano. Baibulo jikusati akusosekwa “awule umundu wakala” ni aliwece “umundu wasambano.” (Akolose 3:9, 10) Atamose kuti kutenda yeleyi mpaka kuŵe kwakusawusya, nambo patukucenga umi wetu ni kumpikanilaga Yehofa, jwalakwe akutusimicisya kuti cacitupa “mbote jekulungwa.” (Salimo 19:11) M’yoyo, kwende tumpikanikanileje Yehofa kuti tulosye kuti Satana ali jwakulambusya. Tutumicileje Yehofa, ngaŵaga ligongo lyakuti cacitupa mbote kusogolo, nambo ligongo lyakuti tukusamnonyela ni mtima wosope. Patukutenda yeleyi tuciŵa mjakwe jusyesyene jwa Mlungu.
^ ndime 16 Yeleyi ngayigopolela kuti Satana ni jwakwalamulila ŵandu ŵakusiŵalekasya wawojo kulijiganya Baibulo. Nambo Satana ni jwali “mlungu jwa ndaŵi ajino,” soni “cilambo cosope cili m’miyala mwa jwakusakalajo.” M’yoyo yili yangasimonjesya kuti ŵandu ŵane mpaka ŵalekasye kutumicila Yehofa.—2 Akolinto 4:4; 1 Yohane 5:19.
kam_Latn nya_Latn tum_Latn tum_Latn tum_Latn tum_Latn tum_Latn tum_Latn bem_Latn tum_Latn tum_Latn tum_Latn cjk_Latn tum_Latn tum_Latn tum_Latn bem_Latn umb_Latn tum_Latn tum_Latn tum_Latn tum_Latn nya_Latn tum_Latn nya_Latn tum_Latn tum_Latn tum_Latn cjk_Latn cjk_Latn tum_Latn tum_Latn tum_Latn nya_Latn tsn_Latn mri_Latn tum_Latn tum_Latn tum_Latn bem_Latn nya_Latn nya_Latn tum_Latn nya_Latn tum_Latn tsn_Latn tum_Latn tum_Latn